text: Venstre i Esbjerg skal have ny kandidat
  05 januar 2012 kl. 08.12
  Esbjergs folketingsmedlem Ulla Tørnæs fra Venstre vil være borgmester i Holstebro. Hun forlader Folketinget ved næste valg. 
  Ulla Tørnæs blev på et møde i aftes indstillet som Venstres spidskandidat til det kommende kommunalvalg i Holstebro Kommune, skriver Dagbladet Holstebro-Struer.
  - Hun er en drømmekandidat, som vi har arbejdet på gennem længere tid, siger Bjarne Sørensen, der formand for Venstre i Holstebro.
  
  Sagde ja før jul
  Ulla Tørnæs sagde ja tak til at stille op kort før jul. Hun skal formelt vælges af medlemmerne, før kandidaturet helt officielt er en realitet. Det kommer formentlig til at ske i løbet februar.
  At være spidskandidat betyder ikke nødvendigvis, at Ulla Tørnæs bliver borgmester. Holstebro har i mange år været en socialdemokratisk højborg. Kommunalreformen i 2007 rykkede på balancen, men Socialdemokratiet er stadig det største parti med ni pladser i kommunalbestyrelsen. Venstre har otte medlemmer. De øvrige partier tre medlemmer eller færre. 
   
  Ulla Tørnæs har været medlem af Folketinget i 17 år og har tidligere været undervisnings- og udviklingsminister.
  